– Trvanie programu je od 1. januára 2021 do 31. decembra 2027.

Hoci veľká časť navrhovaného rozpočtu bude vyhradená na činnosti budovania kapacít IT, navrhovaný program zahŕňa aj stretnutia a podobné ad hoc podujatia, štruktúrovanú spoluprácu založenú na projektoch a činnosti na budovanie odbornej spôsobilosti a kapacít, na ktorých sa členské štáty a ich úradníci môžu zúčastniť na dobrovoľnom základe. Celkovým cieľom týchto akcií je posilniť administratívnu spoluprácu a zlepšiť administratívnu kapacitu členských štátov v oblasti zdaňovania.

V tejto súvislosti Komisia a členské štáty zabezpečia, aby boli európske elektronické systémy uvedené v kapitole IV návrhu dostatočne vyvinuté a aby primerane fungovali. Budú pravidelne koordinovať svoje intervencie a dohodnú sa na všetkých aspektoch potrebných na to, aby sa zabezpečila prevádzkyschopnosť, vzájomné prepojenie a ustavičné zlepšovanie európskych elektronických systémov.

Dôležitými prvkami v rámci administratívnej spolupráce sú príslušné európske elektronické systémy, ktoré daňovým orgánom členských štátov umožňujú vymieňať si informácie. Program Fiscalis poskytne členským štátom finančnú a technickú podporu pre tieto elektronické systémy, a to ako súčasť rámca administratívnej spolupráce v daňovej oblasti v Európskej únii.

V rámci programu sa intervencie EÚ zamerajú na zriadenie účinných mechanizmov (a nevyhnutných nástrojov IT) pre administratívnu spoluprácu, ktorých cieľom bude poskytovať vnútroštátnym daňovým orgánom efektívne nástroje na boj proti daňovým podvodom, daňovým únikom a vyhýbaniu sa daňovým povinnostiam.

Cieľom návrhu Komisie je podporiť daňovú politiku a daňové orgány pri zvyšovaní daňovej transparentnosti a posilňovaní administratívnej spolupráce, okrem iného aj prostredníctvom výmeny relevantných daňových informácií, poskytovaním prostriedkov a finančnej podpory na činnosti budovania kapacít v oblasti administratívnych a informačných technológií (IT), ako aj na operačnú spoluprácu.

–Finančné krytie na implementáciu programu predstavuje 269 000 000 EUR v bežných cenách.

–Prijímanie pracovných programov prostredníctvom vykonávacích aktov a prechod od ročných pracovných programov k viacročným pracovným programom, pričom každý z nich bude pokrývať najviac na 3 roky.

–Dôležitosť využívania možných synergií s inými opatreniami Únie v súvisiacich oblastiach, ako sú program Colníctvo, Program Únie pre boj proti podvodom, Program pre jednotný trh, Mechanizmus na podporu obnovy a odolnosti a Nástroj technickej podpory.

–Konštatovanie, že v priebežných a záverečných hodnoteniach by sa mali riešiť zostávajúce prekážky plnenia cieľov programu a navrhovať najlepšie postupy. Ako súčasť systému podávania správ o výkonnosti by sa mali vydávať výročné správy o pokroku s cieľom monitorovať dosiahnutý pokrok, pričom by mali obsahovať zhrnutie získaných poznatkov a prípadne aj zistených prekážok.

–Od Komisie sa očakáva, že bude organizovať pravidelné semináre daňových správ so zástupcami členských štátov, ktoré sú prijímateľmi, s cieľom diskutovať o problémoch a navrhovať možné zlepšenia, pokiaľ ide o ciele programu vrátane výmeny informácií medzi daňovými správami.

–Objasnenie, že zástupcovia vládnych orgánov z tretích krajín, ktoré nie sú pridružené k programu, ktorí sa môžu pozývať na akcie organizované v rámci programu ako externí experti, môžu zahŕňať zástupcov z najmenej rozvinutých krajín.

–Neúplný zoznam prioritných tém, ktoré sa majú riešiť prostredníctvom konkrétnych akcií (príloha III).

–Retroaktívne uplatňovanie programu od 1. januára 2021.

–Nadobudnutie účinnosti nariadenia dňom jeho uverejnenia a jeho uplatňovanie od 1. januára 2021.

Rada súhlasila, že vydá stanovisko týkajúce sa transparentnosti a každoročných výmen názorov s Európskym parlamentom a Komisiou o poznatkoch získaných z programu Fiscalis.

Komisia podporuje dosiahnutú dohodu, ktorá vytvára vhodné podmienky na rýchle prijatie nového programu. V rámci programu sa bude naďalej podporovať daňová politika a daňové orgány členských štátov poskytovaním prostriedkov a finančného krytia na činnosti budovania kapacít v oblasti administratívnych a informačných technológií (IT) a na operačnú spoluprácu.

4.Záver

Komisia prijíma pozíciu Rady, ktorá v plnej miere odráža dohodu dosiahnutú spoluzákonodarcami 26. marca 2021 (potvrdenú 30. marca 2021).